
Lakáshiány és hajléktalanok a fővárosban 1873-1900

Budapest gyors fejlődése, modern nagyvárossá alakulása korábban nem ismert társadalmi problémák jelentkezésével járt együtt. Ezek közé tartozott a hajléktalanok ügye is. A helyzetet a városegyesítést követő évtizedekben súlyosbította a lakáshiány, mivel emiatt az egyébként dolgozó rétegek is nehezen jutottak otthonhoz, a magas bérleti díjak következtében al –és ágybérlők tömege osztozott a túlzsúfolt lakásokon.
 
Dolgozatom célja, annak áttekintése, hogy az otthontalanok helyzetét milyen szempontokból kiindulva közelítette meg a Fővárosi Tanács lakásüggyel foglalkozó bizottságai, illetve az intézményes hajléktalan-ellátás jellemzőinek bemutatása.
 
A probléma nem kerülte el a városvezetés figyelmét, az 1870-es évektől folyamatosan foglalkoztak vele. A lakáshiány kapcsán folytatott diskurzus része a hajléktalanok ügye is.
 
A lakásügyi bizottságok tevékenységét levéltári források alapján rekonstruálom, kiemelve Neményi Ambrus és Gerlóczy Károly szerepét. A lakáshiányt és zsúfoltságot elemző vitákon és beszédeken keresztül megfigyelhető, hogy mely események kapcsán került a Fővárosi Tanács látókörébe a hajléktalanság. Rámutatnak arra is, hogy a fővárosi szociálpolitika kiket tekintett hajléktalannak, milyennek látta őket és hogyan ítélte meg helyzetüket.
 
A hajléktalanok ellátását az állami szegénypolitika társadalmi feladatként kezelte. Budapesten szegények segélyezésével, élelmezésével több egylet is foglalkozott, emellett léteztek szegényházak is, azonban egyetlen olyan jótékonysági intézmény létezett, amely kifejezetten a fedél nélkülieknek igyekezett szálláslehetőséget biztosítani, a Hajléktalanok Menhelye Egylet. Az egylet iratanyaga egységesen nem maradt fenn. Tevékenységüket a szórványosan fellelhető források és az éves jelentéseik alapján ismertetem.
 
A különböző koncepciók és probléma-megoldási stratégiák segítségével pontosabb képet alkothatunk a korszak szociálpolitikájáról, a városvezetés és a társadalmi jótékonyság együttműködésének kereteiről. Elemzésem során rámutatok a hatóságok hajléktalanokkal és szegényekkel kapcsolatos sztereotípiáira is.



